4 sterf op N4 binne ure van mekaar | Maroela Media
Die ongelukstoneel waar twee vroue in 'n trompopbotsing gesterf het. (Foto: Verskaf)
Vier mense is Vrydagoggend in twee voorvalle, enkele ure uit mekaar, op die N4 tussen Malelane en Mbombela in Mpumalanga dood.
Moeti Mmusi, woordvoerder van die provinsiale departement van gemeenskapsveiligheid, het aan Maroela Media gesê twee mans is omstreeks 06:00 dood toe hulle deur 'n vragmotor getref is terwyl hulle 'n buiteband langs dié pad omgeruil het.
Een van die mans is op die toneel dood verklaar. Die ander man het later vanoggend in 'n hospitaal aan sy beserings beswyk. Die bestuurder van die vragmotor is nie in die voorval beseer nie.
Hoewel dit in dié stadium nie duidelik is wat die ongeluk veroorsaak het nie, het Mmusi gesê dié spesifieke deel van die pad het baie draaie en verg meer aandag van motoriste.
Enkele ure later het twee vroue 3,5 km daarvandaan in 'n motorongeluk omgekom toe hulle bakkie tussen 09:00 en 09:30 reg van voor teen 'n vragmotor gebots het.
Albei vroue is op die toneel dood verklaar. Die bestuurder van die vragmotor is in dié voorval beseer.
Die vroue was Mosambiekse burgers, het Mmusi gesê.
Die oorsaak van albei voorvalle word ondersoek.
Dubbel streep, rigting waarheen die trok wys…….
Skuldig aan manslag , trokbestuurder.
Mense bestuur soos varke op hierdie paaie en dis geen wonder dat dit so lyk op hierdie paaie nie. Geen respek vir ander nie. En wat hartseer is dis altyd onskuldiges wat hulle lewens verloor.
Crocodile Gorge. Pragtige natuurskoon. So jammer van die ongelukke daar.
Het vir familie naby Marloth Park gaan kuier en wragtig die motoriste en trokbestuurders maak nes hulle wil op daai stuk pad!Gelukkig ry ek stadig en katvoet EN net in die dag en tog moes ek mooi kyk vir die ander wat roekeloos bestuur.
Daai trok is heeltemal aan die verkeerde kant van die pad en dit by 'n TRIPPEL spertreep gedeelte?Sluit daai drywer toe vir dubbele moord!Strafbare manslag is te lig.